অসম চৰকাৰৰ হস্ততাঁত আৰু বস্ত্ৰ শিল্প বিভাগৰ সমবায় প্ৰতিষ্ঠান আৰ্টফেডৰ পৰিচালন সঞ্চালক সন্দৰ্ভত একাংশ সংবাদ মাধ্যমত প্ৰকাশিত এটা বাতৰিৰ সত্যতা প্ৰতিষ্ঠানটোৰ কৰ্মচাৰী সন্থাই নুই কৰিছে। এটা বিবৃতিত সংস্থাটোৱে কয় যে, সংস্থাটোৰ পৰিচালন সঞ্চালকগৰাকীক ৰাজ্য চৰকাৰে নিযুক্তি দিব লাগে যদিও আৰ্টফেড কৰ্মচাৰী সন্থাই প্ৰস্তাৱযোগে দাবী জনোৱাৰ পৰিপ্ৰেক্ষিতত প্ৰতিষ্ঠানটোৰ সঞ্চালক মণ্ডলীয়ে প্ৰেৰণ কৰা প্ৰস্তাৱৰ আধাৰত ৰাজ্য চৰকাৰে বিভাগটোৰ এগৰাকী অভিজ্ঞ কাৰিকৰী বিষয়া মুকুল ডেকাক ২০১৭ চনত ইয়াৰ পৰিচালন সঞ্চালক হিচাপে নিযুক্তি দিয়ে। তদুপৰি বিষয়াগৰাকীৰ অৱসৰৰ সময় পাৰ হোৱাৰ পাছত কৰ্মচাৰী সন্থাৰ দাবী তথা সঞ্চালক মণ্ডলীৰ প্ৰস্তাৱৰ পৰিপ্ৰেক্ষিতত চৰকাৰে যোৱা ৩ টা বছৰে বিধিগতভাৱে তেওঁৰ কাৰ্যকাল বৃদ্ধি কৰিছে বুলিও বৃবিতিটোত লগতে কোৱা হৈছে।
